Πρωτοβουλία του Βασιλείου της Δανίας με σκοπό την έκδοση πράξης του Συμβουλίου για την τροποποίηση της πράξης του Συμβουλίου της 3ης Νοεμβρίου 1998 σχετικά με την έγκριση κανόνων που αφορούν την προστασία του απορρήτου των πληροφοριών της Europol

(2002/C 286/09)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη σύμβαση για την ίδρυση Ευρωπαϊκής Αστυνομικής Υπηρεσίας (σύμβαση Europol)(1), και ιδίως το άρθρο 31 παράγραφος 1,

την πρωτοβουλία του Βασιλείου της Δανίας,

τη γνώμη του Ευρωπαϊκού Κοινοβουλίου,

το σχέδιο που προετοίμασε το Διοικητικό Συμβούλιο,

Εκτιμώντας τα ακόλουθα:

(1) Είναι σκόπιμο τα επίπεδα διαβάθμισης που θα ισχύουν εντός της Europol, όσον αφορά τα εφαρμοστέα μέτρα ασφαλείας, να ευθυγραμμισθούν κατά το δυνατόν με τα ισχύοντα επίπεδα εντός των οργάνων της Ευρωπαϊκής Ένωσης και με τα ισχύοντα διεθνή πρότυπα.

(2) Εναπόκειται στο Συμβούλιο να θεσπίσει, ομοφώνως, τους δέοντες κανόνες περί εμπιστευτικότητας των πληροφοριών που λαμβάνει ή ανταλλάσσει η Europol, βάσει της Σύμβασης Europol,

ΕΚΔΙΔΕΙ ΤΗΝ ΠΑΡΟΥΣΑ ΠΡΑΞΗ:

Άρθρο 1

Η πράξη του Συμβουλίου της 3ης Νοεμβρίου 1998 για την έγκριση κανόνων που αφορούν την προστασία του απορρήτου των πληροφοριών της Europol(2), τροποποιείται ως εξής:

1. Στο άρθρο 1, το στοιχείο ζ) αντικαθίσταται από το ακόλουθο κείμενο: "ζ) 'ως επίπεδο διαβάθμισης' νοείται η διαβάθμιση ασφάλειας που δίδεται σε έγγραφο του οποίου η επεξεργασία γίνεται από ή μέσω της Europol, όπως προβλέπει το άρθρο 8·".

2. Στο άρθρο 8 παράγραφος 1, η τελευταία φράση αντικαθίσταται από το ακόλουθο κείμενο: "Οι πληροφορίες οι οποίες υπάγονται στο βασικό βαθμό προστασίας και οι οποίες δεν έχουν λάβει διαβάθμιση, χαρακτηρίζονται ως 'μη διαβαθμισμένες πληροφορίες Europol μη προοριζόμενες για δημόσια διάδοση'."

3. Στο άρθρο 8, η παράγραφος 4 αντικαθίσταται από το ακόλουθο κείμενο: "4. Τα επίπεδα διαβάθμισης της Europol λαμβάνουν τις ονομασίες 'Περιορισμένης χρήσεως Europol', 'Εμπιστευτικό Europol', 'Απόρρητο Europol' και 'Άκρως Απόρρητο Europol'.

'Περιορισμένης χρήσεως Europol': η διαβάθμιση αυτή δίδεται σε πληροφορίες και υλικό η μη εξουσιοδοτημένη αποκάλυψη των οποίων θα μπορούσε να βλάψει τα συμφέροντα της Europol ή ενός ή περισσοτέρων κρατών μελών.

'Εμπιστευτικό Europol': η διαβάθμιση αυτή θα δίδεται σε πληροφορίες και υλικό η μη εξουσιοδοτημένη αποκάλυψη των οποίων θα μπορούσε να βλάψει τα ουσιώδη συμφέροντα της Europol ή ενός ή περισσοτέρων κρατών μελών.

'Απόρρητο Europol': η διαβάθμιση αυτή θα δίδεται μόνο σε πληροφορίες και υλικό η μη εξουσιοδοτημένη αποκάλυψη των οποίων θα μπορούσε να βλάψει σοβαρά τα ουσιώδη συμφέροντα της Europol ή ενός ή περισσοτέρων κρατών μελών.

'Άκρως απόρρητο Europol': η διαβάθμιση αυτή θα δίδεται μόνο σε πληροφορίες και υλικό η μη εξουσιοδοτημένη αποκάλυψη των οποίων θα μπορούσε να προκαλέσει εξαιρετικά σοβαρή ζημία στα ουσιώδη συμφέροντα της Europol ή ενός ή περισσοτέρων κρατών μελών.

Κάθε επίπεδο διαβάθμισης Europol αντιστοιχεί σε συγκεκριμένο πακέτο ασφάλειας εφαρμοστέο στα πλαίσια της Europol. Τα πακέτα ασφάλειας παρέχουν διαφορετικούς βαθμούς προστασίας που εξαρτώνται από το περιεχόμενο της πληροφορίας και λαμβάνουν υπόψη την αρνητική επίπτωση που θα έχει η μη εξουσιοδοτημένη πρόσβαση, διάδοση ή χρήση της πληροφορίας αυτής, επί των συμφερόντων ενός κράτους μέλους ή της Europol.

Όταν συλλέγονται πληροφορίες που φέρουν ενδείξεις προστασίας διαφόρων βαθμών, το εφαρμοστέο επίπεδο διαβάθμισης πρέπει να είναι τουλάχιστον τόσο υψηλό, όσο αυτό, της πληροφορίας που φέρει τον υψηλότερο βαθμό ασφάλειας. Εν πάση περιπτώσει, μια ομάδα πληροφοριών μπορεί να λάβει υψηλότερο βαθμό προστασίας από αυτόν εκάστου των μερών της.

Οι μεταφράσεις εγγράφων που φέρουν ενδείξεις προστασίας τυγχάνουν της αυτής προστασίας με τα πρωτότυπα."

4. Στο άρθρο 8, η παράγραφος 5 αντικαθίσταται από το ακόλουθο κείμενο: "5. Τα πακέτα ασφάλειας αποτελούνται από διάφορα μέτρα τεχνικής, οργανωτικής ή διοικητικής φύσεως, όπως προβλέπει το εγχειρίδιο ασφάλειας."

5. Στο άρθρο 9, η παράγραφος 2 αντικαθίσταται από το ακόλουθο κείμενο: "2. Κατά την επιλογή επιπέδου διαβάθμισης, τα κράτη μέλη λαμβάνουν υπόψη τη διαβάθμιση της πληροφορίας σύμφωνα με τις εθνικές τους διατάξεις, την ανάγκη διαχειριστικής ευελιξίας που απαιτείται για την δέουσα λειτουργία της Europol και την απαίτηση ότι η διαβάθμιση των πληροφοριών που αφορούν την επιβολή του νόμου θα πρέπει να αποτελεί εξαίρεση και, εάν παρίσταται ανάγκη διαβάθμισης των πληροφοριών αυτών, θα πρέπει να λαμβάνουν τον χαμηλότερο δυνατό βαθμό."

6. Στο άρθρο 11 παράγραφος 3, οι αριθμοί "1 ή 2" αντικαθίστανται από τους όρους "Περιορισμένης χρήσεως Europol" ή "Εμπιστευτικό Europol".

7. Στην πράξη του Συμβουλίου για την έγκριση κανόνων που αφορούν την προστασία του απορρήτου των πληροφοριών της Europol, οι λέξεις "βαθμός ασφάλειας" ή "βαθμοί ασφάλειας" αντικαθίστανται από τις λέξεις "επίπεδο διαβάθμισης" ή "επίπεδα διαβάθμισης", αντιστοίχως.

Άρθρο 2

Η παρούσα πράξη τίθεται σε ισχύ την 1η Ιουλίου 2003.

Άρθρο 3

Η παρούσα πράξη δημοσιεύεται στην Επίσημη Εφημερίδα των Ευρωπαϊκών Κοινοτήτων.

...

Για το Συμβούλιο

Ο Πρόεδρος

...

(1) ΕΕ C 316 της 27.11.1995, σ. 2.

(2) ΕΕ C 26 της 30.1.1999, σ. 10.